《轮台子 雨后访早桂，限车遮韵》
清代·邹祗谟

几日新寒乍到，看满砌、海棠幽冶。待教选胜寻芳，是处画檐雕冶。

小山琼树初开，晕檀心、渐觉飘珠麝。轻烟歇雨，更冷露无声氤氲射。

飘飘金粟前身，又谁倩、虎头妙写。揽仙芬、待踏遍银蟾，好酬良夜。

怕娇额涂黄，智琼妆卸。便金屋携来，不许狂蜂惹。

爱芳姿、风流蕴籍。问何时、重染天香，向广寒宫借。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。